Amatöörikuvaajan videolla näkyy, miten poliisi yrittää ottaa kiinni alastomana bussin edessä seissyttä miestä.

Poliisi tutkii keskiviikkoaamuisia Hervannan tapahtumia. Sekava ja aggressiivinen mies pysäytti bussin ja vastusti voimakkaasti poliisia kiinniottotilanteessa. Poliisi joutui käyttämään niin kovia voimakeinoja, että valtakunnansyyttäjänvirasto arvioi, onko poliisin toiminnan osalta syytä käynnistää esitutkinta.

Mistä on kyse? Hätäkeskus sai keskiviikkoaamuna ilmoituksen bussia rikkovasta alastomasta miehestä

Sekava mies vastusti poliisia mm. puremalla

Poliisi käytti miehen taltuttamiseen pamppua ja oc-sumutetta

Poliisipartio sai keskiviikkoaamuna hätäkeskuksesta tehtävän, jonka mukaan alaston mieshenkilö rikkoo bussia Tampereen Hervannassa. Paikalle saapunut partio totesi, että mieshenkilö oli pysäyttänyt linja-auton seisomalla bussin edessä ja hakkaamalla nyrkillä tuulilasiin.

Mies oli sekava ja aggressiivinen. Kiinniottotilanteessa mies vastusti toimenpidettä ja muun muassa puri toista poliisia. Poliisi joutui käyttämään tilanteessa voimakeinoina pamppua ja paprikasumutetta. Mies saatiin poliisin hallintaan, kun paikalle saapui toinen poliisipartio.

Häiriötä aiheuttanut mies toimitettiin sekavuuden vuoksi sairaalahoitoon, eikä häntä ole vielä pystytty kuulemaan tapahtumista. Paikalle ensiksi tulleesta poliisipartiosta miespoliisi sai lääkärin hoitoa vaatineen vamman. Pirkanmaan poliisille on kirjattu tapahtumasta ilmoitus nimikkeillä vahingonteko, virkamiehen väkivaltainen vastustaminen ja pahoinpitely. Poliisin toiminnan osalta on oltu ohjeistetun menettelytavan mukaisesti yhteydessä valtakunnansyyttäjänvirastoon, joka tekee arvion siitä, onko poliisin toiminnan osalta syytä käynnistää esitutkinta.